User:ANARGHYA RAO Y M S

ಅನರ್ಘ್ಯ ರಾವ್ ವೈ.ಎಂ.ಎಸ್ ಎಂದು ನನ್ನ ಹೆಸರು. ನನ್ನ ಹೆಸರಿನ ಅರ್ಥ ಅನರ್ಘ್ಯ ರತ್ನ - ಅಮೂಲ್ಯವಾದದ್ದು ಬೆಲೆ ಕಟ್ಟಲಾಗದಂತಹುದು ಎಂದರ್ಥ. ನಾನು ಹುಟ್ಟಿದ ಸಂತೋಷಕ್ಕೆ ಅಪ್ಪ ಅಮ್ಮ ಪ್ರೀತಿಯಿಂದ ಇಟ್ಟ ಹೆಸರು ಅದು. ಹಾಗು ಮುಂದೆ ಬೆಳೆದು ಲೋಕಕ್ಕೆ ಬೆಲೆ ಕಟ್ಟಲಾಗದಂತಹ ಕೊಡುಗೆ ನೀಡಲಿ ಎಂದು.

ಹೆಸರಿನ ಪರಿಚಯ
ವೈ.ಎಂ.ಎಸ್ ಎಂದರೆ ಯಳಂದೂರು  ಮಂಗಳೂರು ಶರತ್ ಎಂದು, ತಂದೆ ಮತ್ತು ತಾಯಿಯ ಊರಿನ ಹೆಸರಿನೊಂದಿಗೆ ತಂದೆಯ ಹೆಸರು ಸೇರಿದೆ. ಸಾಮಾನ್ಯವಾಗಿ ತಂದೆಯ ಊರಿನ ಹೆಸರನ್ನು ಸೇರಿಸುವುದು ವಾಡಿಕೆ ಆದರೆ ನನಗೆ ವಿಶೇಷವಾಗಿ ತಾಯಿಯ ಊರಿನ ಹೆಸರನ್ನು ಸೇರಿಸಲಾಗಿದೆ.

ಕುಟುಂಬದ ಪರಿಚಯ
ತಂದೆಯ ಹೆಸರು: ಶರತ್ ವೈ. ಜಿ. ತಂದೆಯ ಉದ್ಯೋಗ ಮಾಹಿತಿ ತಂತ್ರಜ್ಞಾನ ಕ್ಷೇತ್ರದ ಸಂಸ್ಥೆಯಲ್ಲಿ ಹಿರಿಯ ವ್ಯವಸ್ಥಾಪಕ ಅಧಿಕಾರಿ. ತಾಯಿಯ ಹೆಸರು ಸವಿತಾ ಎಂ. ತಾಯಿಯ ಉದ್ಯೋಗ ಹಣಕಾಸು ಮತ್ತು ವಿಮಾ ಸಲಹೆಗಾರ್ತಿ ಜೊತೆಗೆ ಮನೆಯನ್ನು ಮಕ್ಕಳನ್ನು ಮುನ್ನಡೆಸುವ ಗುರುತರವಾದ ಜವಾಬ್ದಾರಿ. ನನಗೊಬ್ಬ ತಮ್ಮ,ಹೆಸರು ಕೃಷ್ಣ. ಹೆಸರಿಗೆ ತಕ್ಕಂತೆ ಬಾಲ್ಯದಲ್ಲಿ ಕೃಷ್ಣನಂತೆಯೇ ಕಾಣುತ್ತಿದ್ದ ಅವನ ತುಂಟಾಟಗಳು ಸಹ.

ಹುಟ್ಟುಹಬ್ಬದ ವಿವರಗಳು
ನಾನು ಹುಟ್ಟಿದ ತಾರೀಖು ೧೯ ಡಿಸೆಂಬರ್ ೨೦೦೦ ಹುಟ್ಟಿದ್ದು ಕರ್ನಾಟಕದ ರಾಜಧಾನಿ ಬೆಂಗಳೂರಿನಲ್ಲಿ. ನಾನು ಹುಟ್ಟಿದ್ದು ಧನುರ್ ರಾಶಿಯಲ್ಲಿ ಸ್ವಭಾವಗಳು  ಸಹ ಅದರಂತೆ ಇದೆ ಎಂದು ಅನೇಕರು ಹೇಳುತ್ತಾರೆ.

ಬಾಲ್ಯದ ಒಡನಾಟಗಳು
ನಾನು ಬೆಳೆದಿದ್ದು ಬೆಂಗಳೂರಿನಲ್ಲಿ, ಹುಟ್ಟಿ ಮೂರು ವರ್ಷವಾದಾಗ ಅಪ್ಪನ ಕೆಲಸದಿ ನಿಮಿತ್ತ ಅಮೆರಿಕೆಗೆ ಹೋಗಿದ್ದು ನಂತರ ೫ ವರ್ಷ ಅಮೆರಿಕೆಯಲ್ಲಿ ಬಾಲ್ಯ ೨೦೦೪ ರಿಂದ ೨೦೦೯ ರ ವರೆಗೆ  ಬಾಸ್ಟನ್, ಚಿಕಾಗೊ, ಕ್ಯಾಲಿಫೋರ್ನಿಯಾ ದಂತಹ ದೊಡ್ಡ ನಗರಗಳಲ್ಲಿ. ಅಲ್ಲಿನ ಚಳಿ, ಬಿಸಿಲು, ಮಳೆ ಹಾಗು ವಿಶೇಷವಾಗಿ ಹಿಮ ನೋಡುತ್ತಾ ಬೆಳೆದೆ. ಹಿಮದಲ್ಲಿ ಆಡುವುದೆಂದರೆ ನನಗಾಗ ಬಹಳ ಇಷ್ಟ, ನಾವು ಬೆಂಗಳೂರಿಗರಿಗೆ ಹಿಮ ನೋಡಲು ಸಿಗುವುದೆಲ್ಲಿ ಅಲ್ಲವೇ ? ಮೊದಲ ಸಲ ಸೈಕಲ್ ಓಡಿಸುವುದು ಕಲಿತದ್ದು ಅಲ್ಲಿಯೇ ಹಾಗೆಯೇ ಈಜುವುದನ್ನು ಸಹ, ನಂತರ ಮರಳಿ ಭಾರತಕ್ಕೆ ೨೦೦೯ ರಲ್ಲಿ.

ವಿದ್ಯಾಭ್ಯಾಸದ ವಿವರಣೆ
ನನ್ನ ಆರಂಭಿಕ ವಿದ್ಯಾಭ್ಯಾಸ ಬೆಂಗಳೂರಿನ ಬಿ.ಏನ್.ಎಂ.ಎಸ್ ಶಾಲೆಯಲ್ಲಿ ನಡೆಯಿತು ನಂತರ ನಾಲ್ಕುವರ್ಷ ಅಮೆರಿಕೆಯ ಓಕ್ಲ್ಯಾಂಡ್ ಹಾಗು ಆಲಿಸಲ್ ಶಾಲೆಗಳಲ್ಲಿ. ಇಲ್ಲಿನ ಶಾಲೆಯ ಶೈಲಿಗೂ ಹಾಗು ಅಲ್ಲಿನ ಶಾಲೆಗೂ ಅಜ - ಗಜಾಂತರ. ಆಂಗ್ಲ ಭಾಷೆ ಕಲಿತದ್ದೇ ಅಲ್ಲಿನ ಶಾಲೆಗೆ ಹೋದಮೇಲೆ. ಮನೆಯಲ್ಲಿ ಮಾತ್ರ ಕನ್ನಡದಲ್ಲೇ ಮಾತು ಅಂದಿಗೂ ಇಂದಿಗೂ. ಶಾಲೆಯಲ್ಲಿ ಆಂಗ್ಲ ಭಾಷೆ ಕಲಿಕೆ ಮನೆಯಲ್ಲಿ ಕನ್ನಡ ಕಲಿಕೆ, ಎರಡು ಕಲಿತದ್ದರ ಉಪಯೋಗ ಮರಳಿ ಭಾರತಕ್ಕೆ ಬಂದ ಮೇಲೆ ಖಂಡಿತವಾಗು ಸಹಾಯವಾಯಿತು. ೨೦೦೯ ರಲ್ಲಿ ಮರಳಿ ಭಾರತಕ್ಕೆ ಬಂದ ಮೇಲೆ ವಿಜಯಭಾರತಿ ಹಾಗು ಶ್ರೀ ಭಾರತಿ ವಿದ್ಯಾಲಯಗಳಲ್ಲಿ ವಿದ್ಯಾಭ್ಯಾಸ ಮುಂದುವರೆಯಿತು. ನನ್ನ ಹವ್ಯಾಸಗಳು ಸಹ ಒಂದೆರಡಲ್ಲ ಬಾಲ್ಯದಿಂದಲೇ ಪುಸ್ತಕಗಳನ್ನು ಓದುವುದು, (ಅಮೆರಿಕೆಯ ಶಾಲೆಯಲ್ಲಿ ಪುಸ್ತಕ ಓದುವುದಕ್ಕೆ ಬಹುಮಾನ ಸಹ ಪಡೆದದ್ದಿದೆ).

ಅಭ್ಯಾಸಗಳು
ಗ್ರಂಥಾಲಯದಿಂದ ತಂದ ಪುಸ್ತಕವನ್ನು ಒಂದೇ ದಿನದಲ್ಲಿ ಓದಿದ್ದು ಉಂಟು. ಇಂಗ್ಲಿಷ್ ಹಾಡುಗಳನ್ನು ಬರೆಯುವುದು, ಪೂರ್ವ ಏಷ್ಯಾದ ಹಾಸ್ಯ ಧಾರಾವಾಹಿಗಳನ್ನು ನೋಡುವುದು, ಹೊಸ ಭಾಷೆಗಳನ್ನು ಕಲಿಯುವುದು, ಹಾಡು, ನೃತ್ಯ, ಈಜುವುದು, ಹೊಸ ಸಾಂಸ್ಕೃತಿಕ ಕಲೆಗಳ ಬಗ್ಗೆ ತಿಳಿದುಕೊಳ್ಳುವುದು ಹಾಗು ಇನ್ನು ಅನೇಕ ಹವ್ಯಾಸಗಳು. ಕಲಿಕೆ ನಿರಂತರ ಹಾಗು ನಮ್ಮದು ಆ ದಿನಗಳಲ್ಲಿ ಕೂಡು ಕುಟುಂಬವಾದ್ದರಿಂದ ಮನೆಯಲ್ಲಿ ಅದಕ್ಕೆ ಪೂರಕ ವಾತಾವರಣ.

ಮೆಚ್ಚಿನ ಹವ್ಯಾಸಗಳು
ಹವ್ಯಾಸಗಳಂತೆಯೇ ನನ್ನ ಇಷ್ಟಗಳು ಸಹ ಅನೇಕ ಬಿಡುವಿನ ವೇಳೆಯಲ್ಲಿ ಮನೆಯಲ್ಲಿ ವಿರಮಿಸುವುದೆಂದರೆ ಅಚ್ಚುಮೆಚ್ಚು, ಬಿಡುವಾದಾಗ ಹೊಸ ತರಹದ ಅಡುಗೆ ಮಾಡುವುದು , ಕಾದಂಬರಿ ಓದುವುದು, ಅನ್ಯ ದೇಶ ಭಾಷೆಗಳ ಸಾಂಸ್ಕೃತಿಕ ಹಾಡುಗಳನ್ನು ಕೇಳುವುದು, ಮನೋವಿಜ್ಞಾನಕ್ಕೆ ಸಂಬಂಧ ಪಟ್ಟ ಪುಸ್ತಕಳನ್ನು ಓದುವುದು, ಹೊಸ ಹೊಸ ಸ್ನೇಹಿತರನ್ನು ಮಾಡಿಕೊಳ್ಳುವುದು ಇನ್ನು ಮುಂತಾದವುಗಳು. ನನ್ನ ಸಾಮರ್ಥ್ಯಗಳ ಬಗ್ಗೆ ಹೇಳುವುದಾದರೆ ಎಂತಹ ಒತ್ತಡದ ಸಂದರ್ಭಗಳಲ್ಲೂ ಚೆನ್ನಾಗಿ ಕೆಲಸ ಮಾಡಬಲ್ಲೆ, ಕೆಲವೊಮ್ಮೆ ಅನಿಸುವುದಿದೆ ಒತ್ತಡದ ಸಂದರ್ಭಗಳಲ್ಲೇ ಚೆನ್ನಾಗಿ ಕೆಲಸ ಮಾಡಬಲ್ಲೆ ಸಾಮಾನ್ಯ ಸಂದರ್ಭಗಳಿಗಿಂತ ಎಂದು. ಯಾವುದೇ ಕೆಲಸವಾದರೂ ನಿಷ್ಠಾವಂತೆಯಾಗಿ ಮಾಡಬಲ್ಲೆ, ಭಾವನೆಗಳಿಗೆ ಒಳಗಾಗದೆ ಶಬ್ದಗಳ ಒಳಾರ್ಥಗಳನ್ನು ಹೆಕ್ಕಿ ತೆಗೆಯಬಲ್ಲೆ, ಸಣ್ಣ ವಿಚಾರಗಳನ್ನು ಸೂಕ್ಷ್ಮವಾಗಿ ಗಮನಿಸಿ ವಿಚಾರಮಾಡಬಲ್ಲೆ, ಎಂತಹದೇ ಸಂದರ್ಭಗಳಲ್ಲೂ ತಾಳ್ಮೆ ಕಳೆದುಕೊಳ್ಳದೆ ಪರಿಸ್ಥಿತಿಯನ್ನು ನಿರ್ವಹಿಸಬಲ್ಲೆ, ಯಾವುದೇ ಕಲಸವಾದರೂ ಸರಿ ವಿಶ್ವಾಸದಿಂದ ಆತ್ಮ ಗೌರವಗಳೊಂದಿಗೆ ಮಾಡಬಲ್ಲೆ. ಬೇರೆ ಭಾಷೆಗಳನ್ನು ಬಹಳ ಬೇಗ ಕಲಿಯಬಲ್ಲೆ. ಅಪರಿಚಿತರೊಂದಿಗೆ ಸುಲಭವಾಗಿ ಮಾತನಾಡಬಲ್ಲೆ (ತಂದೆಯ ಸ್ನೇಹಿತರೊಬ್ಬರು ನಾನು ಚಿಕ್ಕವಳಿದ್ದಾಗ ಹೇಳುತ್ತಿದ್ದರು "ಸತ್ತ ವ್ಯಕ್ತಿಯನ್ನು ಸಹ ಎಬ್ಬಿಸಿ ಮಾತ್ನಾಡಿಸ ಬಲ್ಲಳು ಇವಳು ಎಂದು" ಚಿಕ್ಕಂದಿನಿಂದಲೂ ಅರಳು ಹುರಿದಂತೆ ಮಾತು).